આજ્ઞાપાલન તેમજ ધ્યાન-સાધના સાથે ઊંડી વિચારધારા ખૂબ અગત્યની છે. સૂક્ષ્મ વિચારધારાથી જ બોધ સંસ્કારિત થાય છે અને તે આચરણમાં મુકાય છે. હું આ શરીર નથી, મન - બુદ્ધિ - અહંકાર આ તો મારી સાથે જોડાયેલાં તત્વો છે પણ તે કાંઈ મારું સ્વરૂપ નથી. જે દેહમાં અત્યારે હું જીવું છું તે જ મારો નથી તો સ્ત્રી, પુત્ર, ઘર એ કશું મારું કેવી રીતે થઇ શકવાનું? હું પૂર્ણ છું, શુદ્ધ છું, ઉપયોગમય છું. ના હું જન્મુ છું કે ના હું મરું છું, જ્ઞાન અને આનંદ એ મારા ત્રિકાલિક સત્ય ગુણો છે. કોઈ મને નુકસાન પહોંચાડી શકે એમ નથી, હું અજર, અમર, અવિનાશી છું. આ જ ભવમાં મારે મારા મૂળ સ્વરૂપને ઓળખી લેવું છે, મારે મારા આત્માને અનુભવી લેવો છે.